Downsindroom-paartjie vier 20ste huweliksherdenkingMaryanne en Tommy Pilling. Foto: Facebook/ Maryanne and Tommy Maryanne (45) en Tommy Pilling (59), glo die eerste Downsindroom-paartjie in die Verenigde Koninkryk wat die knoop deurgehak het, vier vanjaar hul 20ste huweliksherdenking. “Ek en Tommy stry omtrent nooit nie – hy is my beste vriend,” sê Maryanne in ŉ onderhoud met die Independent, ŉ webwerf in Brittanje. Dié paartjie het mekaar by ŉ gemeenskapsentrum ontmoet en was 18 maande later getroud, ten spyte van mense se kommentaar. “My ma het vreeslik baie kritiek ontvang omdat sy die troue toegelaat het,” sê Lindi Newman, Maryanne se suster. “My sussie het van kleintyd af oor ŉ pragtige troue gedroom, en dit is presies wat hulle troudag was. Dit was baie spesiaal.” Volgens Lindi gee dié gelukkige paartjie vir baie mense met Downsindroom-kinders hoop. Sy sê dat hulle baie ondersteuning ontvang van die gemeenskap. “Daar is steeds diegene wat sê mense met Downsindroom kan nie gelukkig getroud wees nie, maar ons ontvang ook vreeslik baie terugvoer van mense wat sê Maryanne en Tommy se verhaal inspireer hulle,” sê Lindi wat ook die paartjie se Facebook-blad behartig. Tommy en Maryanne woon onafhanklik in ŉ huis met familie wat naby woon indien hulle hulp benodig. “My troue was die beste dag van my lewe. Ek was geskok toe Tommy my gevra het om te trou, maar ek het dadelik ‘ja’ gesê!” sê Maryanne.